Ego Guido, Nivernensis comes, notum facio tam presentibus quam futuris quod ego dedi et concessi in perpetuam elemosinam ecclesie Molismensi et prioratui Sancti-Gervasii XLVII solidos censuales, cum ventis et laudationibus inde provenientibus apud Sanctum-Gervasium, et duos solidos similiter censuales, cum laudationibus et ventis, quos habebam annuatim de teneura illa quam antea donaveram Symoni de Sovegny. Abbas vero Molismensis, Stephanus, et conventus ejusdem ecclesie quictaverunt michi XL solidos quos eis debebam annuatim de castro Autissiodori. Et ut hoc ratum habeatur et firmum, presentem cartulam sigilli mei munimine roboravi. Actum est hoc, in Molismensi capitulo, anno Domini Mº Cº LXXº Vº.